Source: http://www.kapo.ee/est/valik-kohtulahendeid/korruptsiooni-kuriteod
Timestamp: 2013-06-19 02:12:55+00:00
Document Index: 943844

Matched Legal Cases: ['§ 293', '§ 297', '§ 293', '§ 22', 'Kohus ', '§ 201', '§ 418', 'Kohus ', '§ 201', '§ 22', '§ 294', 'Kohus ', '§ 275', 'Kohus ', '§ 2911', '§ 293', '§ 294', 'Kohus ', '§ 294', 'Kohus ', '§ 294', '§ 296', '§ 294', 'Kohus ', '§ 201', '§ 137', '§ 22', '§ 361', '§ 22', '§ 418', '§ 420', '§ 415', '§ 4181', '§ 201', '§ 137', '§ 201', '§ 22', '§ 418', '§ 420', '§ 201', '§ 361', '§ 418', '§ 420', '§ 201', '§ 361', '§ 418', '§ 201', '§ 361', '§ 418', '§ 420', '§ 201', '§ 361', '§ 418', '§ 420', '§ 201', '§ 361', '§ 418', '§ 420', '§ 201', 'Kohus ', '§ 293', 'Kohus ', '§ 289', 'Kohus ', '§ 243', '§ 298', 'Kohus ', '§ 293', 'Kohus ', '§ 391', '§ 22', '§ 418', 'Kohus ', '§ 289', '§ 214', 'Kohus ', '§ 294', 'Kohus ', '§ 161', '§ 289', '§ 259', '§ 446', 'Kohus ', 'kohus ', '§ 165', '§ 164', '§ 164', 'kohus ', '§ 293', '§ 1411', '§ 294', '§ 299', 'Kohus ', '§ 289', '§ 241', '§ 341', 'Kohus ', '§ 164', 'Kohus ', '§ 166', 'Kohus ', '§ 249', '§ 124', 'Kohus ', '§ 161', '§ 17', '§ 161', '§ 166', 'Kohus ', '§ 161', '§ 143', 'Kohus ', '§ 289', '§ 299', 'Kohus ', '§ 294', 'Kohus ', '§ 294', 'Kohus ', '§ 293', 'Kohus ', '§ 141', 'Kohus ', '§164', 'Kohus ', '§ 289', 'Kohus ', '§ 164', '§ 161', 'kohus ', '§ 164', 'Kohus ', '§ 164', '§ 15', 'Kohus ', '§ 161', '§ 164', 'Kohus ', '§ 162', 'Kohus ', '§ 186', 'Kohus ', '§ 164', '§ 166', '§ 162', '§ 166', '§ 17', '§ 186', 'kohus ', 'Kohus ', '§ 164', '§ 27', 'Kohus ', '§ 164', '§ 161', 'Kohus ']

Kaitsepolitseiamet - Korruptsiooni kuriteod
EstEng	AsutusestTöövaldkonnadAvalik teaveAastaraamatudPressinurkKontaktKasulikud lingidHea teadaTööd reguleerivad õigusaktidValik kohtulahendeidKorruptsiooni kuriteodRiigivastased kuriteodLõhkeainega seotud kuriteodAegumatud rahvusvahelised kuriteodHuvitavat lugemist	Korruptsiooni kuriteod
Tallinna Linnavalitsuse abilinnapea endine nõunik Ivo Parbus mõisteti süüdi KarS § 293 lg 2 p 1, 2, 4 järgi kvalifitseeritavate kuritegude toimepanemises, Kristiine linnaosa vanema endine asetäitja Aleksander Raide KarS § 297 lg 2 järgi kvalifitseeritavate kuritegude toimepanemises ning SA Jüri Vilmsi Sihtkapital juhatuse liige Elmar Sepp KarS § 293 lg 2 p 1, 2, 4 ja § 22 lg 2 järgi kvalifitseeritavate kuritegude toimepanemises. I. Parbus võttis mitme äriühingu esindajalt ja eraisikult asjana, kinkekaartide ja -tšekkidena ning sularahas isiklikult korduvalt pistist kokku 140 410 krooni väärtuses ning lisaks nõustus pistise saamisega veel vähemalt 10 000 krooni väärtuses. Üheks pistise lubajaks ja maksjaks I. Parbusele oli linnaametnikuna töötanud A. Raide. Samuti nõustus I. Parbus E. Seppa poolt kihutatuna nõudma ja võtma mitme äriühingu esindajalt korduvalt vastu pistist kokku 800 000 krooni väärtuses, mis kanti annetustena SA Jüri Vilmsi Sihtkapital pangakontole. Vastutasuks saadud pistise eest aitas I. Parbus ametiisikuna järelevalve teostamise käigus lahendada samade isikute huvides mitmete kinnistute detailplaneeringute menetlemisel tekkivaid probleeme ning kiirendada nende menetlemist Tallinna Linnaplaneerimise Ametis. Samuti osutas I. Parbus ametiisikuna vastutasuks saadud pistise eest järelevalve teostamise käigus kaasabi ühe hoone ebaseadusliku juurdeehituse seadustamiseks esitatud ehitusloa taotluse menetlemisele. Kohus karistas I. Parbust 3 aasta pikkuse vangistusega ning A. Raidet ja E. Seppa 2 aasta ja 6 kuu pikkuse tingimisi vangistusega 4 aastase katseajaga, kusjuures koheselt kuulus mõistetud karistusest ärakandmisele 5 kuud vangistust. Kuritegude toimepanemises osalenud äriühinguid karistati rahaliste karistustega kokku 1 350 000 euro suuruses summas.Lõuna Politseiprefektuuri korrakaitseosakonna liiklustalituse endine ülemkomissar Marek Tiirats mõisteti süüdi KarS § 201 lg 2 p 1, 3, 4 ning § 418 lg 2 p-de 1, 3 järgi kvalifitseeritavate kuritegude toimepanemises. M. Tiirats omastas ametiisikuna korduvalt isikute grupis koos Lõuna Politseiprefektuuri endise politseiprefekti Aivar Otsalti ja kriminaaltalituse komissari Janek Pritsiga prefektuuri ametisõidukite tankimiseks ettenähtud mootorikütust. Samuti käitles M. Tiirats ebaseaduslikult kahte tulirelva, omamata relvade käitlemiseks vajalikku soetamis- ja relvaluba. Kohus karistas M. Tiiratsit rahalise karistusega.Keskkonnainspektsiooni Võrumaa osakonna Põlva büroo endine juhataja Margus Lehiste mõisteti süüdi KarS § 201 lg 2 p 3 ja § 22 lg 3 ning KarS § 294 lg 2 p 1 järgi kvalifitseeritavate kuritegude toimepanemises. M. Lehiste küsis ja võttis riiklikku järelevalvet teostava ametiisikuna korduvalt vastu altkäemaksu ühelt eraisikult, võimaldades tal vastutasuna teostada ebaseaduslikult püügikeelu aegadel mõrdadega kalapüüki. Samuti aitas M. Lehiste ametiisikuna kaasa Riigimetsa Majandamise Keskusele kuulunud metsamaterjali omastamisele. Kohus karistas M. Lehistet 2 aasta 4 kuu pikkuse tingimisi vangistusega 4 aastase katseajaga. Marko Loim mõisteti süüdi KarS § 275 ja 319 järgi kvalifitseeritavate kuritegude toimepanemises. M. Loim laimas Keskkriminaalpolitsei menetlusbüroo talituse juhti, rääkides mitmele tuttavale isikule, et politseiametnik on temalt isiklikult võtnud vastu raha vastutasuna oma ametipositsiooni ärakasutamise eest raha maksja huvides. Seejuures oli M. Loim teadlik, et politseiametnik tegelikult midagi sellist teinud ei ole. Samuti esitas M. Loim Kaitsepolitseiametile avalduse, mis sisaldas teadvalt vale kuriteokaebust sama politseiametniku poolt väidetavalt toimepandud pistise ja altkäemaksu võtmise kohta. Kohus karistas M. Loimi koos talle varem mõistetud karistuse ärakandmata osaga kokku 2 aasta 9 kuu ja 28 päeva pikkuse vangistuse.
Keskkonnainspektsiooni Lõuna regiooni endine peainspektor-nõunik Tõnis Saariste mõisteti süüdi KarS § 2911, § 293 lg 1 ja § 294 lg 2 p 1 järgi kvalifitseeritavate kuritegude toimepanemises. T. Saariste jättis ametiisikuna tõkestamata oma tuttavate poolt toimepandud kalapüüginõuete tõsised rikkumised ning osutas nendele rikkumistele omapoolset kaasabi. Seejuures sai T. Saariste samadel tuttavatel oma ametiseisundi ebaseadusliku ärakasutamise eest korduvalt altkäemaksu. Samuti võttis T. Saariste ühe kalaäris tegutseva äriühingu juhatuse liikmelt vastu pistist, jättes vastutasuna sama äriühingu osas riikliku järelevalve teostamata. Kohus karistas T. Saaristet 2 aasta ja 6 kuu pikkuse tingimisi vangistusega 3 aastase katseajaga, kusjuures koheselt kuulus mõistetud karistusest ärakandmisele 1 kuud ja 1 päeva vangistust. Koidula piiritollipunkti endine tolliinspektor Andres Vako mõisteti süüdi KarS § 294 lg 2 p 3 järgi kvalifitseeritava kuriteo toimepanemises. A. Vako võttis isikute grupis koos ametialaste kuritegude toimepanemises 2007. aastal osaliselt süüdi mõistetud tolliinspektoritega ühelt eraisikult altkäemaksu kokku 236 000 krooni suuruses summas. Vastutasuks lubasid tolliinspektorid oma tööl oleku ajal sama eraisiku poolt veetava kauba (sh. piraatkauba) takistamatult Venemaalt Eesti Vabariiki, vajadusel ilma täieliku tollikontrolli teostamata. Kohus karistas A. Vakot 2 aasta pikkuse tingimisi vangistusega 2 aastase katseajaga, kusjuures koheselt kuulus mõistetud karistusest ärakandmisele 4 kuud ja 26 päeva.
Eesti Mereväe mereväebaasi laevaremondisektsiooni ülem kaptenmajor Vladlen Marov mõisteti süüdi KarS § 294 lg 2 p 1, 2, 4 ja § 296 lg 2 p 1 järgi kvalifitseeritavate kuritegude toimepanemises ning relvastussektsiooni ülem kaptenmajor Aleksandr Saarse KarS § 294 lg 2 p 1 järgi kvalifitseeritavate kuritegude toimepanemises. V. Marov nõudis ja võttis mitmete laevaremondifirmade esindajatelt kokku 520 000 krooni altkäemaksu Eesti Mereväe laevade remont- ja hooldustööde riigihangetel konkurentsieeliste loomise eest. Lisaks vahendas V. Marov altkäemaksu andmist A. Saarsele. Kohus karistas V. Marovit osaliselt reaalse vangistusega ning A. Saarset tingimisi vangistusega.
Lõuna politseiprefekti ja hiljem Ida politseiprefektina töötanud Aivar Otsalt mõisteti süüdi KarS § 201 lg 2 p 1, 3, 4, § 137 lg 1 ja § 22 lg 2, § 361 lg 1 ja § 22 lg 3, § 418 lg 2 p 1, § 420 lg 1, § 415 lg 1, § 4181 lg 1 järgi kvalifitseeritavate kuritegude toimepanemises, Lõuna Politseiprefektuuri kriminaalosakonna politseidirektor Arved Ant KarS § 201 lg 2 p 3, 4 järgi kvalifitseeritavate kuritegude toimepanemises, Lõuna Politseiprefektuuri kriminaalosakonna ülemkomissar Raivo Kiisk KarS § 137 lg 1, § 201 lg 2 p 3, 4 ja § 22 lg 3, § 418 lg 2 p 1, § 420 lg 1 järgi kvalifitseeritavate kuritegude toimepanemises, Lõuna Politseiprefektuuri kriminaaltalituse komissar Janek Prits KarS § 201 lg 2 p 1, 3, 4, § 361 lg 1, § 418 lg 2 p 1, 3, § 420 lg 1 järgi kvalifitseeritavate kuritegude toimepanemises, Lõuna Politseiprefektuuri kriminaaltalituse komissar Margus Ratnik KarS § 201 lg 2 p 1, 3, § 361 lg 1, § 418 lg 1 järgi kvalifitseeritavate kuritegude toimepanemises, Lõuna Politseiprefektuuri kriminaaltalituse juhtivinspektor Veikko Vulf KarS § 201 lg 2 p 3, 4, § 361 lg 1, § 418 lg 2 p 3, § 420 lg 1 järgi kvalifitseeritavate kuritegude toimepanemises, Lõuna Politseiprefektuuri kriminaaltalituse juhtivinspektor Aivo Filippov KarS § 201 lg 2 p 1, 3, 4, § 361 lg 1, § 418 lg 2 p 3, § 420 lg 1 järgi kvalifitseeritavate kuritegude toimepanemises, Lõuna Politseiprefektuuri kriminaaltalituse juhtivinspektor Margus Ootsing KarS § 201 lg 2 p 1, 3, 4, § 361 lg 1, § 418 lg 2 p 3, § 420 lg 1 järgi kvalifitseeritavate kuritegude toimepanemises ning Lõuna Politseiprefektuuri teenistusosakonna juhtivspetsialist Eduard Vismann KarS § 201 lg 2 p 3,4 järgi kvalifitseeritavate kuritegude toimepanemises. Seega oli enamik mainitud isikutest seotud nii politseiprefektuuri vara omastamisega, ebaseadusliku jälitustegevusega Lõuna politseiprefekti suhtes, tulirelvade ja laskemoona ning lõhkeseadeldiste oluliste osade ebaseadusliku käitlemisega kui ka kalapüügi ja jahi ebaseadusliku pidamisega. Kohus karistas isikuid tingimisi vangistuse või rahalise karistusega.
Kodakondsus- ja Migratsiooniameti viisa- ja illegaalse immigratsiooni osakonna juhataja Artur Aganitš mõisteti kohtus 2004. a süüdi KarS § 293 lg 1 järgi kvalifitseeritava kuriteo toimepanemises. A. Aganitš nõudis talle alluvalt ametnikult pistist viimasele lisatasude taotlemise ja premeerimise eest. Kohus karistas A. Aganitši rahalise karistusega.
Tööturuameti informaatikaosakonna direktor ja hilisem nõunik Ülo-Karla Kask mõisteti kohtus 2004. a süüdi KarS § 289 järgi kvalifitseeritava kuriteo toimepanemises. Ü.-K. Kask osales Phare projekti raames korraldatud rahvusvahelise hankekonkursi hindamiskomisjoni töös, mis tunnistas konkursi võitjaks tema pojaga seotud konsortsiumi. Kohus karistas Ü.-K. Kaske tingimisi vangistusega.
Maksuameti maksupettuste tõkestamise talituse pearevident Priit Karumaa mõisteti 2004. a süüdi KarS § 243 ja § 298 lg 1 järgi kvalifitseeritavate kuritegude toimepanemises. P. Karumaa kogus edastamise eesmärgil ja edastas Venemaa kodanikele asutusesiseseks tunnistatud teavet. Peale selle andis P. Karumaa 5 000 krooni altkäemaksu ühele rahapesu andmebüroo ametnikule. Kohus karistas P. Karumaad tingimisi vangistusega.
Tallinna Tolliinspektuuri Lennujaama tollipunkti juhataja Peeter Ventsel mõisteti kohtus 2004. a süüdi KarS § 293 lg 1 järgi kvalifitseeritava kuriteo toimepanemises. P. Ventsel küsis pistist äriühingu esindajalt selle eest, et ta vabastaks kõnealusele firmale kuuluva kauba tollikontrollitsoonis läbivaatusest ehk füüsilisest kontrollist. Kohus karistas P. Ventselit tingimisi vangistusega.
Ida-Viru Piirivalvepiirkonna majandusosakonna leitnant Vladimir Dementjev mõisteti 2004. a süüdi KarS § 391 lg 2 p 2 ja § 22 lg 1, 2 ning § 418 lg 1 p 3 järgi kvalifitseeritavate kuritegude toimepanemises. V. Dementjev osales salakaubaveo toimepanemises ning ärgitas ka oma töökaaslasi selles osalema. Peale selle käitles V. Dementjev ebaseaduslikult laskemoona. Kohus karistas V. Dementjevit tingimisi vangistusega.
Ida Politseiprefektuuri juhtivinspektor Illar Männi mõisteti kohtus 2004. a süüdi KarS § 289 ja § 214 lg 1 järgi kvalifitseeritavate kuritegude toimepanemises. I. Männi toimetas korduvalt ebaseaduslikult arestimajast välja kinnipeetu ning jättis ta ilma konvoi järelevalveta. Samuti nõudis I. Männi süüdistatavalt pettuse teel omastamise eesmärgil raha summas 2 000 eurot tema vahi alt vabastamise organiseerimise eest. Kohus karistas I. Männit vangistusega.
Põhja Politseiprefektuuri konstaablid Aleksandr Zimin ja Vladimir Romantšuk mõisteti kohtus 2004. a süüdi KarS § 294 lg 2 p 3 järgi kvalifitseeritavate kuritegude toimepanemises. Al. Zimin ja V. Romantšuk võtsid altkäemaksu liikluseeskirja rikkujalt. Kohus karistas A. Ziminit ja V. Romantšukki osaliselt reaalse vangistusega.
Tapa Väljaõppekeskuse tagalaülem Peeter Veltmann ja transpordigrupi ülem Jaak Lindpere mõisteti kohtus 2004. a süüdi KrK § 161 (KarS § 289) ja KrK § 259 lg 1 (KarS § 446 lg 1) järgi kvalifitseeritavate kuritegude toimepanemises. P. Veltmann ja J. Lindpere tegid mitme aasta jooksul kaitseväes erinevatel ametikohtadel tehinguid rohkem kui 1 miljoni krooni ulatuses enda osalusega äriühinguga. Kohus karistas P. Veltmanni ja J. Lindperet tingimisi vangistusega.
2004. a lõpetas kohus avaliku menetlushuvi puudumise tõttu kriminaalmenetluse AS-i PKL peadirektori Grigori Oništšenko suhtes KrK § 165 lg 2 p 1 järgi kvalifitseeritavate kuritegude toimepanemises ning AS-i Eesti Loots üheksa lootsi suhtes KrK § 164 lg 2 p 1 ja § 164’ lg 2 p 1 järgi kvalifitseeritavate kuritegude toimepanemises. G. Oništšenko andis AS-is Eesti Loots töötavatele lootsidele korduvalt altkäemaksu, mille vahendas lootsidele üks nende kolleeg. Kohtumäärusega pani kohus kohtualustele kohustuse tasuda riigi tuludesse prokuröriga kokkulepitud summad.
AS-i Eesti Vanglatööstus Tartu osakonna juhataja Urmas-Elder Võsu mõisteti kohtus 2004. a süüdi KarS § 293 lg 1 järgi. U.-E. Võsu nõudis ja võttis vastu raha ning lubas selle eest vastutasuna OÜ-le KaguMööbel kuuluvad ning AS-i Eesti Vanglatööstus valduses olevad seadmed ja materjalid tagastada, samuti kontrollida OÜ-le KaguMööbel Tartu Vanglas tööd teinud kinnipeetavate tegevust. U.-E. Võsu karistati rahalise karistusega.
Kaitseliidu Võrumaa maleva pealik Aigar Liping mõisteti Võru Maakohtus 2004. a süüdi KrK § 1411 lg 2 p 2; 17 lg 6 ja 139 lg 3 p 1 ning 259 lg 1 järgi. A. Liping omastas iga kuu Sänna baasi vahtkonna töötajate palgaraha, andis loa oma tuttavale kaitseliitlasele ebaseaduslikuks metsaraieks ja raiutud metsamaterjali varastamiseks, millega kaasnes peale suure keskkonnakahju tekitamise veel võimu ja teenistusseisundi kuritarvitamine. A. Lipingut karistati tingimisi vangistusega.
Kütuse sertifitseerimisega tegeleva firma juhataja Aleksei Vaiser mõisteti kohtus 2004. a süüdi KarS § 294 lg 1 ja § 299 lg 1 järgi kvalifitseeritavate kuritegude toimepanemises. A. Vaiser võttis altkäemaksu teise äriühingu esindajalt kvaliteedinõuetele mittevastavale kütusele vastavussertifikaadi väljastamise eest ning võltsis dokumenti. Kohus karistas A. Vaiserit tingimisi vangistusega.
Kaitseministeeriumi asekantsler Margus Kolga mõisteti kohtus 2003. a süüdi KarS § 289, § 241 lg 1 ja § 341 lg 1 järgi kvalifitseeritavate kuritegude toimepanemises. M. Kolga tellis ametiisikuna tõlketöid oma lähisugulase äriühingult, võimaldas ebaseaduslikku juurdepääsu konfidentsiaalse tasemega riigisaladusele juurdepääsuluba mitteomavale isikule ning võltsis dokumenti. Kohus karistas M. Kolgat rahalise karistusega.
Sotsiaalministeeriumi välissuhete osakonna juhataja Ahti Kallikorm mõisteti kohtus 2003. a süüdi KrK § 164’’ lg 3 järgi kvalifitseeritavate kuritegude toimepanemises. A. Kallikorm sai varalist kasu äriühingult, millega Sotsiaalministeeriumil oli sõlmitud projektijuhtimise leping ning lepingu valdkonnas teostas A. Kallikorm järelevalvet. Kohus karistas A. Kallikormi rahalise karistusega.
Eesti Kultuurkapitali tegevdirektor Avo Viiol mõisteti kohtus 2003. a süüdi KrK §de 141’ lg 3 p 1 ja § 166 lg 1 järgi kvalifitseeritavate kuritegude toimepanemises. A. Viiol riisus ametiseisundi kuritarvitamise ja omastamise teel Kultuurkapitali vara ca 8,5 miljoni krooni ulatuses. Peale selle võltsis A. Viiol riisumise varjamiseks korduvalt dokumente. Kohus karistas A. Viiolit vangistusega.
Tallinna Linnakohtu kohtunik Ain Truu mõisteti kohtus 2003. a süüdi KarS § 249 lg 1 ja KrK § 124’’’ lg 1 järgi kvalifitseeritavate kuritegude toimepanemises. A. Truu võttis ühe vangi ennetähtaegse vabastamise eest altkäemaksu ja võttis 18-aastaselt kohtualuselt ebaseaduslikult vabaduse oma korteris. Kohus karistas A. Truud vangistusega.
Pärnu Politseiprefektuuri komissar Uno Reedik ja juhtivinspektor Vladimir Nikitin mõisteti kohtus 2003. a süüdi KrK § 161 ja § 17 lg 5, 6 järgi kvalifitseeritava kuriteo toimepanemises ning vaneminspektor Rein Künnap KrK § 161 ja § 166 lg 1 järgi kvalifitseeritavate kuritegude toimepanemises. R. Künnap, täites relvuri ülesandeid, tuli vastu U. Reediku ja V. Nikitini palvele vormistada relvasoetuslubade saamiseks vajalikud dokumendid eraisikutele ilma relvaeksamit sooritamata. Kohus karistas eelnimetatud ametnikke rahaliste karistustega.
Tallinna Tööhõiveameti osakonna juhataja Mati Karu mõisteti kohtus 2003. a süüdi KrK § 161 ja § 143 järgi kvalifitseeritavate kuritegude toimepanemises. M. Karu võltsis koos oma tuttavaga dokumente, mille alusel väljastatud tööturutoetused nad koos omastasid. Kohus karistas M. Karu rahalise karistusega.
Tallinna Tööhõiveameti töövahetusosakonna juhataja Anneli Sild mõisteti kohtus 2003. a süüdi KarS § 289 ja § 299 lg 2 järgi kvalifitseeritavate kuritegude toimepanemises. A. Sild kuritarvitas ametiseisundit, makstes alusetult riigieelarvest töötu abiraha erinevatele isikutele, ning varalise kasu saamiseks võltsis dokumenti. Kohus karistas A. Silda tingimisi vangistusega.
Edela tolliinspektuuri töötajad Kersti Koitla, Villem Karotamm ja Stanislav Lootus mõisteti kohtus 2003. a süüdi KarS § 294 lg 2 p 3 järgi kvalifitseeritavate kuritegude toimepanemises. K. Koitla, V. Karotamm ja S. Lootus võtsid isikute grupis altkäemaksu erimärgistatud kütuse kasutamise kontrollreidi käigus väärteomenetluse protokolli vormistamata jätmise eest. Kohus karistas neid tingimisi vangistusega.
Kagu Piirivalvepiirkonna Luhamaa piiripunkti piirivalvur Sven Mäe mõisteti 2003. a süüdi KarS § 294 lg 1 järgi kvalifitseeritava kuriteo toimepanemises. S. Mäe võttis 5 000 krooni altkäemaksu, kindlustades selle eest ühe isiku salakaubaveo toimepanekut piiril. Kohus karistas S. Mäed osaliselt reaalse vangistusega.
Pankrotihaldur Gunnar Kivila mõisteti kohtus 2003. a süüdi KarS § 293 lg 2 p 2 järgi kvalifitseeritavate kuritegude toimepanemises. G. Kivila nõudis ja võttis korduvalt pistist pankrotimenetluses oleva äriühingu esindajalt äriühingu tarvis müügilitsentside väljastamise avalduse koostamise eest ning pankrotimenetluses oleva äriühingu ning teise äriühingu rendilepingu allkirjastamise eest. Kohus karistas G. Kivilat tingimisi vangistusega.
Kaitseministeeriumi büroojuhataja Kristel Kohv mõisteti kohtus 2002. a süüdi KrK § 141’ lg 2 p 2 järgi kvalifitseeritavate kuritegude toimepanemises. K. Kohv kuritarvitas oma ametiseisundit, kandes ministeeriumi kontolt ilma õigusliku aluseta raha oma isiklikule kontole. Samuti võttis ta ministeeriumi kontolt omastamise eesmärgil välja sularaha. Kohus karistas K. Kohvi tingimisi vangistusega.
Päästeameti peadirektori asetäitja Jaanus Vessart mõisteti kohtus 2002. a süüdi KrK §164’’’’ lg 4 p 1 järgi kvalifitseeritavate kuritegude toimepanemises. J. Vessart sooritas ametiisikuna tehinguid osaühinguga, mille nõukogu liige ta ise samal ajal oli. Peale selle rikkus J. Vessart tehingute tegemisel ka riigihangete seadusest tulenevaid nõudeid. Kohus karistas J. Vessartit rahalise karistusega.
Tööturuameti peadirektor Urve Vool mõisteti kohtus 2002. a süüdi KarS § 289 järgi kvalifitseeritavate kuritegude toimepanemises. U. Vool kasutas ilma rendilepingut sõlmimata Tööturuameti ruume ning jättis maksmata kommunaal- ja ekspluatatsiooniteenuste eest, tehes sellega endale põhjendamatuid soodustusi. Kohus karistas U. Voolu rahalise karistusega.
Tallinna Politseiprefektuuri konstaablid Priit Olup, Arvi Tammekänd ja Risto Pärn mõisteti kohtus 2002. a süüdi KrK § 164 lg 2 p 1, 2 ja KrK § 161 järgi kvalifitseeritavate kuritegude toimepanemises. Samuti mõistis kohus süüdi Dmitri Kilinkarovi KrK § 164’ lg 2 p 1 järgi kvalifitseeritavate kuritegude toimepanemises. Konstaablid P. Olup, A. Tammekänd ja R. Pärn pressisid korduvalt grupiviisiliselt Kadaka turul kauba müüjatelt välja altkäemaksu, mille eest andsid teada sellele turule tehtavatest reididest ja võimaldasid müüa piraattooteid. Altkäemaksu vahendas politseiametnikele korduvalt D. Kilinkarov. Samuti mõisteti politseinikud süüdi Kadaka turu müüjatelt kauba ebaseaduslikus äravõtmises ning selle nõuete kohaselt arvele võtmata jätmises. Kohus karistas P. Olupit, A. Tammekändu, R. Pärna ja D. Kilinkarovit peamiselt vangistustega.
Järvamaa Veterinaarkeskuse juhataja Ilmar Poll mõisteti kohtus 2002. a süüdi KrK § 164 lg 2 p 4 ja § 15 lg 2 järgi kvalifitseeritavate kuritegude toimepanemises. I. Poll pressis tema järelevalve alla kuuluval piimatööstuse objektil ehitustöid teinud ehitusfirmalt tööde mittetakistamise eest välja altkäemaksu. Kohus karistas I. Polli tingimisi vangistusega.
Eesti Liikluskindlustuse Fondi (ELKF) peadirektor Veljo Tinn mõisteti kohtus 2002. a süüdi KrK § 161 ja § 164’’ lg 2 järgi kvalifitseeritavate kuritegude toimepanemises. V. Tinn sõlmis ebaseaduslikult ostu-müügi lepingu ELKFi poolt erafirma aktsiate omandamiseks turuväärtusest kõrgema hinnaga, põhjustades sellega fondile suure varalise kahju. Kohus karistas V. Tinni tingimisi vangistusega ning mõistis ELKFi kasuks välja 19 099 990 krooni.
Tallinna notar Sirje Rõõm mõisteti kohtus 2002. a süüdi KrK § 162 järgi kvalifitseeritava kuriteo toimepanemises. S. Rõõm tõestas ebaseaduslikult omaniku Brunhild Dorothea Tiesenhauseni teadmata, nõusoleku ja juuresolekuta volikirja, millega volitati müüma omanikule kuuluvat kinnistut kolmandatele isikutele. Kohus karistas Sirje Rõõmu rahalise karistusega.
Teede- ja Sideministeeriumi kantsleri referent Maimu Valtenberg mõisteti kohtus 2001. a süüdi KrK § 186 järgi kvalifitseeritavate kuritegude toimepanemises. M. Valtenberg võltsis ministeeriumi kantsleri allkirja 13 ametlikul dokumendil, mille allkirjastamise õigus oli kantsleri pädevuses. Sellega soovis ta dokumentide kasutuselevõttu kiirendada. Kohus karistas M. Valtenbergi rahalise karistusega.
ARK Pärnu osakonna töötaja Enn Luur mõisteti kohtus 2001. a süüdi KrK § 164 lg 2 p 1 ja § 166 lg 1 järgi kvalifitseeritavate kuritegude toimepanemises, Olav Pärn KrK § 162 järgi kvalifitseeritavate kuritegude toimepanemises ning Riho Sillaots KrK § 166 lg 1 ja § 17 lg 6 ja § 186 järgi kvalifitseeritavate kuritegude toimepanemises. E. Luur võttis korduvalt altkäemaksu võltsitud juhitunnistuste väljastamise eest ning võltsis juhitunnistuse väljastamiseks vajalikke dokumente. R. Sillaots võltsis juhitunnistuste taotlemiseks vajalikke dokumente ning O. Pärn allkirjastas E. Luuri palvel fiktiivseid eksamiprotokolle. Samuti mõistis kohus süüdi altkäemaksu andjad ja vahendajad. Kohus karistas isikuid peamiselt tingimisi vangistustega.
Eesti Maapanga juhatuse esimees Malle Eenmaa mõisteti kohtus 2001. a süüdi KrK § 164’’ lg 4 p 3 ja § 27 lg 1 järgi kvalifitseeritavate kuritegude toimepanemises. M. Eenmaa, kes oli riigile kuulunud Põllumajanduse Ameerika Välisabi Fondi nõukogu liige, saavutas nõukogus otsuse, millega fond sisuliselt loovutas oma vahendid 29 705 000 krooni ulatuses pangale, mille eesotsas ta oli. Kohus karistas M. Eenmaad vangistusega.
Rahandusministeeriumi kantsler Agu Lellep mõisteti kohtus 2000. a süüdi KrK § 164’’ lg 3 järgi kvalifitseeritava kuriteo toimepanemises. Sama ministeeriumi asekantsler Peep Lass mõisteti süüdi KrK § 161 järgi kvalifitseeritava kuriteo toimepanemises. A. Lellep ostis ministeeriumile riigihankega sõiduauto, mida ei võetud riigivara- ega autoregistrikeskuses arvele. Hiljem müüs asekantsler P. Lass auto soodushinnaga A. Lellepile. Kohus karistas A. Lellepit tingimisi vangistusega ja P. Lassi rahalise karistusega.	Loe lisaks	Prindi